Siden 1987 har Jens Schulz været den første person, søfolk har mødt, når de har anduvet Aalborg. Mandag var det slut.

I dag var sidste arbejdsdag for en legende på Aalborg Havn. Velfærdsofficer Jens Schulz har siden 1987 taget imod søfolk fra hele verden, der har lagt til kaj i Aalborg. - Sidste arbejdsdag er jo noget, man har set frem til, men jo tættere på det kom, jo sværere har det også været. Jeg ved også godt, at der nogle ting, jeg kommer til at savne, siger Jens Schulz. Jens Schulz' opgave har været at få skibenes besætningsmedlemmer til at føle sig velkommen ved ankomst. Han har altid stået klar med en avis, et telefonkort et eller et kort over Aalborg. - Og jeg regner med, at det er omkring 500.000 forskellige søfolk, jeg har mødt, som er ankommet på 60.000 forskellige skibe fra 108 forskellige nationer. Mandag er det så officielt slut for Jens Schulz, og han kan kigge tilbage på 28 års minder fra havnen i Aalborg. - Jeg har aldrig haft en dag, hvor jeg ikke har været glad for at gå på arbejde.